月夜與兄公度納凉閑行至御橋
作者：梅堯臣
朝代：宋

paragraphs: 夕月吐澄明，陰雲浄如掃。
空庭引天翠，爽氣生懷抱。
家近御橋頭，因爲橋畔遊。
倚欄波上影，不共水東流。
思歸此清夜，何處是江樓。
四望遠寂歷，微風動颼飀。
觀闕垂萬象，山河趨九州。
壯哉帝王宅，顧我一蜉蝣。
富貴非可取，田園今向秋。
明當拂衣去，試與問扁舟。